《春日云溪即事二首》
宋代·郭印

林壑栖迟两见春，一筇一麈任天真。
莺花世界无停晷，电露光天莫负身。
蚁战蜗争那复问，鱼浮鸟戏自相亲。
长江不日桃花浪，筑石牢堤急倩人。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。